Ego Milo abbas Quinciaci et totus eiusdem loci conventus notum fieri volumus tam presentibus quam futuris quod tres montatas salis quas in puteo Ledonis habebamus ecclesie Cisterciensi communi consilio et pari consensu vendidimus precio CCtarum librarum et XXX VI Pruvigniensis monete. Hanc venditionem cum ego Milo abbas et Girardus cellerarius assensu fratrum et seniorum consilio fecissemus ut hoc firmius permaneret venerunt Quinciacum abbas Ansericus de Busseria et Petrus prior Cistercii et Gervasius monachus Cistercii ut audirent conventus assensum. Totus igitur conventus concessit quod factum fuerat et probavit in presentia domni Maynardi Pontiniaci abbatis et patris domus nostre qui et ipse voluit et laudavit. Ne vero deleatur a memoria vel fallaci calumpnia dissolvatur in posterum totum hoc scripto commendari dignum duximus et sigillo domni Maynardi abbatis Pontiniaci et domni Anserici abbatis de Busseria qui interfuerunt nostro quorum sigillo voluimus confirmari. Huius rei testes sunt : domnus Maynardus abbas Pontiniaci et domnus Ansericus abbas de Busseria, Petrus prior Cistercii et Gervasius monachus Cistercii et Homerus monachus Pontiniaci. Actum anno Verbi Incarnati Mo Co LXXXo VIo vivente Urbano papa III, regnante Philippo rege Francorum, Guillermo abbate Cistercii qui assumptus est de pratea.